**Norsk Smerteforening** (engelsk: The Norwegian Pain Society) er en norsk tverrfaglig forening som ble opprettet i 2005 for å virke for forskning på og behandling av smerte. I januar 2020 tiltrådte lege Audun Stubhaug som foreningens nye leder.

Det overordnede målet for foreningen, ifølge dens statutter, er å bedre forståelsen av at både akutte og langvarige smerter er et stort helseproblem og bedre behandlingen av smertetilstander.

Internasjonale nettverk
-----------------------

Fra 2008 fikk foreningen status som norsk «chapter» i International Association for the Study of Pain (IASP), og fra 2009 ble Norsk Smerteforening medlem i European Pain Federation (EFIC).

Årlige fagkonferanser
---------------------

Norsk smerteforening har i januar hvert år avholdt nasjonale fagkonferanser i Store auditorium på Rikshospitalet. Annethvert år velger foreningen ny leder i løpet av fagkonferansen. I 2018 og 2019 hadde fagkonferansene hatt ca. 400 deltakere fra hele landet, hvorav rundt 50 leger, rundt 50 sykepleiere, noen titalls fysioterapeuter, noen psykologer samt andre interesserte.[] Fra 2012 har foreningen ikke mottatt sponsor-midler fra legemiddelindustrien, og har følgelig en uavhengig status.

Kari Widerøes Minnefonds pris
-----------------------------

Kari Widerøes Minnefond til fremme av kunnskap om smertebehandling ble opprettet på grunnlag av en testamentarisk gave fra smertepasienten Kari Widerøe, som døde i 2006. Fondets vedtekter ble deretter utformet av Ryggforeningen i Norge og Norsk smerteforening i fellesskap. Vedtektene fastsetter blant annet at Minnefondets pris skal utdeles årlig på Smerteforeningens årlige fagkonferanse. Som vilkår for tildelingen sier Minnefondets vedtekter at 

> «(a)v avkastningen av fondet deles det på Smerteforeningens årlige møte ut en eller flere priser til en eller flere personer som har gjort en spesiell innsats for å utvikle eller spre kunnskap om smertebehandling blant helsepersonell. Fokus skal være på ikke-malign kronisk smerte. Ved valg av prisvinnere kan det både legges vekt på kvaliteten på innsatsen og på behovet for å gi oppmerksomhet til ellers underprioriterte områder innen smertebehandling.»
> 
>

Referanser
----------

1. ↑   GRID Release 2018-02-08, GRID-ID grid.489705.7[Hentet fra Wikidata]
2. 1 2  «Norsk smerteforening I Om NOSF». *norsk-smerteforening* **(engelsk)**. Besøkt 3. januar 2021.
3. 1 2  «Audun Stubhaug er ny leder av Norsk Smerteforening». *Oslo universitetssykehus* **(norsk)**. Besøkt 3. januar 2021. «Stubhaug ble valgt under NOSFs fagkonferanse på Rikshospitalet 3. januar. Han overtar vervet etter Astrid Woodhouse fra St.Olavs hospital/NTNU og ser frem til å gå inn sin nye rolle. Vervet varer i to år og kan fornyes.»
4. 1 2 3  «Kari Widerøes Minnefond til fremme av kunnskap om smertebehandling» (PDF). *Ryggstøtten nr. 1/2012*: 6. 2012. «Hun testamenterte 500.000,- kroner til opprettelse av Kari Widerøes Minnefond og skrev: "Det er mitt ønske at fondet primært skal bidra til utdanning av helsepersonell i smertebehandling".»
5. ↑  «Ellen Jørum fikk Kari Widerøes Minnefonds pris for 2012» (PDF). *Ryggstøtten 1/2012*.

Litteratur
----------

* Eccelston C, Wells C, Morlion B: European Pain Management. Chapter 2.22: pp. 127-129.

Eksterne lenker
---------------

* Norsk Smerteforenings nettsted Besøkt 3. januar 2021.